Fid-19 ta' Ottubru 2015, il-Presidenza Lussemburgiża tal-Kunsill bagħtet messaġġ ta' prudenza u realiżmu qabel it-taħditiet ta' konċiljazzjoni mal-Parlament Ewropew dwar il-baġit tal-UE għall-2016. "Ilkoll naqblu li għandna quddiemna sfidi politiċi kbar li jirrikjedu li nieħdu miżuri eċċezzjonali u nimmobilizzaw appoġġ finanzjarju straordinarju. Iżda ma nistgħux nibqgħu sempliċiment inżidu l-baġit tal-UE bla ebda limitu. Irridu nindirizzaw is-sitwazzjoni attwali b'rispett sħiħ lejn ir-restrizzjonijiet fuq il-finanzi tagħna fid-dawl ta' prijoritajiet li huma b'mod ċar ġustifikati", qal Pierre Gramegna, ministru għall-finanzi tal-Lussemburgu u President tal-Kunsill f'laqgħa ta' trilogu mar-rappreżentanti tal-Parlament Ewropew u tal-Kummissjoni. Fil-pożizzjoni tiegħu adottata unanimament fl-4 ta' Settembru 2015 il-Kunsill iffissa l-livell tal-impenji għal €153.27 biljun u tal-pagamenti għal €142.12 biljun. Jekk fit-28 ta' Ottubru l-Parlament jikkonferma l-emendi ssuġġeriti mill-kumitat tiegħu għall-baġits dawn iċ-ċifri jiżdiedu b'€4.16 biljun f'impenji u €4.34 biljun f'pagamenti. Dan ikun ħafna ogħla mil-limiti massimi tal-infiq aċċettati wkoll mill-Parlament fil-qafas finanzjarju pluriennali tal-UE għall-2014-2020. Tweġiba għall-kriżi tar-refuġjati Kemm il-Kunsill kif ukoll il-Parlament jagħtu prijorità kbira lill-miżuri li jindirizzaw il-kriżi tal- migrazzjoni . Iżda hemm bżonn ta' attenzjoni biex ikun aċċertat li r-riżorsi tal-UE jkunu konformi ma' dak li jista' jiġi assorbit realistikament. Bl-adozzjoni tal-abbozzi ta' baġits emendatorji nru 5 u nru 7, il-Kunsill u l-Parlament diġà mmobilizzaw somma ta' €490.3 miljun f'impenji u €133.6 miljun f'pagamenti mill-baġit tal-UE għall-2015 biex jipprovdu għajnuna umanitarja u jgħinu lill-istati membri l-aktar milquta, kif ukoll lill-pajjiżi li mhumiex fl-UE li jospitaw refuġjati. Bħalissa qed jeżaminaw l-ittra emendatorja nru 2 għall-2016 maħsuba biex jiżdied l-appoġġ għall-istati membri l-aktar vulnerabbli, ir-rilokazzjoni tar-refuġjati u l-fondi għall-migrazzjoni u għall-fruntieri b'€1.55 biljun f'impenji u €1.42 biljun f'pagamenti mill-baġit għall-2016. Immexxu bl-eżempju Għall-baġit tal-UE għall-2016 il-Kunsill jagħti wkoll lill-ħtieġa li l-istituzzjonijiet kollha tal-UE jirrispettaw l-impenji tagħhom u jnaqqsu l-għadd tal-persunal tagħhom b'5% bejn l-2013 u l-2017. Il-Kunsill jinnota bi tħassib li mhux l-istituzzjonijiet kollha qed jaġixxu konformement mal-ftehim interistituzzjonali dwar id-dixxiplina baġitarja ffirmat f'Diċembru 2013. Il-Parlament mistenni jivvota fit-28 ta' Ottubru dwar l-emendi tiegħu għall-pożizzjoni tal-Kunsill dwar il-baġit tal-UE għall-2016. Fid-29 ta' Ottubru ser jibda perjodu ta' konċiljazzjoni ta' tliet ġimgħat maħsub biex iqarreb il-pożizzjonijiet tal-Kunsill u tal-Parlament. Għall-ewwel darba mill-2009 'l hawn, fl-2015 il-Kunsill u l-Parlament ser ikunu jistgħu jiffokaw kważi għalkollox fuq il-baġit tal-UE għas-sena ta' wara. Dan b'kuntrast mas-snin ta' qabel meta d-diskussjonijiet kienu mxekkla minn għadd ta' abbozzi ta' baġits emendatorji pendenti. Minbarra l-abbozz ta' baġit emendatorju nru 8 marbut mar-riżorsi proprji u ppreżentat mill-Kummissjoni fid-19 ta' Ottubru, l-abbozzi kollha ta' baġits emendatorji għall-2015 diġà ġew adottati mill-Kunsill u mill-Parlament. Stqarrija għall-istampa dwar l-adozzjoni tal-pożizzjoni tal-Kunsill dwar l-abbozz tal-baġit tal-UE għall-2016 tal-4 ta' Settembru 2015